# Cleopatra (pel·lícula de 1917)

Cleopatra és una pel·lícula muda estrenada el 14 d'octubre de 1917 dirigida per J. Gordon Edwards i protagonitzada per Theda Bara i Fritz Leiber. La pel·lícula, un drama històric, està basada en les peces teatrals de William Shakespeare i Victorien Sardou i en la novel·la d'Henry Rider Haggard. Produïda per la Fox, va ser el major èxit comercial d'aquell any. Es considera una pel·lícula perduda, i solament se’n conserven alguns fragments. Està inclòs dins de la llista de les deu pel·lícules més buscades de l'American Film Institute.

## Argument

Comandant les legions romanes, Juli Cèsar conquereix Egipte. Cleòpatra aconsegueix presentar-se davant Cèsar embolicada en una catifa. Cèsar cau enamorat i tots dos governen Egipte conjuntament. Quan, després de tornar a Roma per ser coronat rei Cèsar és assassinat, Marc Antoni viatja a Egipte per assegurar la submissió de Cleòpatra al nou triumvirat. Malgrat que Marc Antoni i Cleòpatra estan apassionadament enamorats un de l'altre, ell retorna a Roma per casar-se amb Octàvia, la germana d'August, i d'aquesta manera consolidar el triumvirat políticament. Més tard, Marc Antoni retorna a Egipte i en veure que Cleòpatra encara l'estima ajunta les forces de tots dos per lluitar contra August però són vençuts a Actium. Marc Antoni es suïcida i quan Cleòpatra s'assabenta de la seva mort també se suïcida en deixar-se picar per una serp.

## Repartiment

* Theda Bara (Cleòpatra)
* Fritz Leiber (Juli Cèsar)
* Thurston Hall (Marc Antoni)
* Alan Roscoe (Pharon)
* Herschel Mayall (Ventidius)
* Dorothy Drake (Charmian)
* Delle Duncan (Iras)
* Henri De Vries (Octavi August)
* Art Acord (Kefrén)
* Hector Sarno (missatger)
* Genevieve Blinn (Octavia)
* Ruth Saint Denis (ballarina)

## Producció

Aquesta producció de la Fox va ser un dels films més notables de l'època del cinema mut americà. La pel·lícula, filmada durant l'estiu de 1917, va arribar a emprar 3.000 extres. La reconstrucció de decorats de l'antic Egipte es pot considerar molt acurada. Algunes escenes ambientades a Roma es van rodar als jardins de l'exgovernador de Los Angeles Hazard mentre que les escenes de les batalles es van rodar a Balboa Beach i les escenes d'interior, que incloïen múltiples animals com lleons, lleopards o tigres, es van filmar a l'estudi de la Fox a Hollywood. En l'escena del banquet, on actuaven unes 400 persones, apareixia Ruth Saint Denis i les seves ballarines. Les escenes del desert es van rodar a Oxnard on es va construir una rèplica de l'Esfinx i de les piràmides. També es va construir una rèplica d'Alexandria a Laguna Dominguez. Theda Bara era l'estrella principal de la Fox d'ençà l'èxit de “A Fool There Was” (1915) i l'estudi explotava tan com podia la seva imatge de “vamp” en les pel·lícules. Durant el rodatge, l'actriu va usar multitud de vestits molt sofisticats i insinuants alguns dels quals eren molt fràgils i per això, la productora va assignar tres modistes a seguir contínuament l'actriu per poder reparar a l'instant qualsevol eventualitat que es produís.

## Galeria d'imatges

* Theda Bara com a Cleòpatra
* Cleòpatra (Theda Bara) i Juli Cèsar (Fritz Leiber)
* La reina d'Egipte
* Pharon (Alan Roscoe) i Cleòpatra (Theda Bara)
* Cleòpartra (Theda Bara) i Marc Antoni (Thurston Hall)
* Theda Bara

## Referències

* ↑ Motography XVIII, 17, 27-10-1917, pàg. 873.
* ↑ Solomon, Aubrey. The Fox Film Corporation, 1915-1935: A History and Filmography (en anglès). McFarland, 2014-01-10, p. 248. ISBN 9780786486106.
* 1 2 3 4 McCaffrey, Donald W.; Jacobs, Christopher P. Guide to the Silent Years of American Cinema (en anglès). Greenwood Publishing Group, 1999, p. 82. ISBN 9780313303456.
* ↑ Miles, Margaret M. Cleopatra: A Sphinx Revisited (en anglès). University of California Press, 2011-09, p. 181. ISBN 9780520243675.
* ↑ «Cleopatra (1917)» (en anglès). Library of Congress. [Consulta: 28 juliol 2019].
* ↑ «Cleopatra (1917)» (en anglès). American Film Institute. [Consulta: 28 juliol 2019].
* ↑ Weitzel, Edward «“Cleopatra”». Moving Picture World, 03-11-1917, pàg. 708.
* 1 2 Motion Picture News 16, 7, 18-08-1917, pàg. 1147.
* 1 2 Motion Picture News 16, 8, 25-08-1917, pàg. 1312.
* ↑ Motion Picture News 16, 6, 11-08-1917, pàg. 1017.
* 1 2 Jessen, J.C. «In and out of west coast studios». Motion Picture News 16, 4, 28-07-1917, pàg. 622.
* ↑ «Pomp of Egypt revivified». Motography XVIII, 11, 15-09-1917, pàg. 563.
* ↑ «The plan for the port of Torrance | South Bay History». [Consulta: 28 juliol 2019].
* ↑ Longacre «Just for fun». Motion Picture News 16, 5, 04-08-1917, pàg. 859.

## Enllaços externs

* “Cleopatra” al catàleg de l'American Film Institute